Diari Oficial de la Generalitat Valenciana


Sumari del DOGV 9299, del 16-03-2022 (2022/2134)

RESOLUCIÓ d'11 de març de 2022, del conseller d'Economia Sostenible, Sectors Productius, Comerç i Treball, per la qual es regula el procediment de gestió del fitxer d'experts docents per a impartir cursos de formació professional en especialitats per a les quals no existisca creació de borsa, en els Centres LABORA Formació i Centres Integrats Públics de Formació Professional titularitat de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9299

Data del DOGV
:   16-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2134


Data del document
:   11-03-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * legislació

RESOLUCIÓ d'11 de març de 2022, del conseller d'Economia Sostenible, Sectors Productius, Comerç i Treball, per la qual es regula el procediment de gestió del fitxer d'experts docents per a impartir cursos de formació professional en especialitats per a les quals no existisca creació de borsa, en els Centres LABORA Formació i Centres Integrats Públics de Formació Professional titularitat de la Generalitat Valenciana. [2022/2134]  
  
  
El 5 de febrer de 2018 (DOGV 8227) es va publicar el Decret 220/2017, de 29 de desembre, del Consell, pel qual es regula la borsa d'ocupació temporal de personal expert docent i s'aproven les bases del procediment de selecció i nomenament per a la realització d'accions formatives en les quals participe el Servei Valencià d'Ocupació i Formació.  
  
En data 9 de juliol de 2018 (DOGV 8334) es va publicar la Resolució de 2 de juliol de 2018, de la Direcció General del Servei Valencià d'Ocupació i Formació, per la qual es convoca per a la seua constitució una borsa d'ocupació temporal en aplicació del Decret 220/2017, de 29 de desembre, del Consell, pel qual es regula la borsa d'ocupació temporal de personal expert docent i s'aproven les bases del procediment de selecció i nomenament per a la realització d'accions formatives en les quals participe el Servei Valencià d'Ocupació i Formació per a les famílies professionals d'Electricitat i Electrònica, Fabricació Mecànica, Instal·lació i Manteniment.  
En data 14 de novembre de 2018 (DOGV 8423) es va publicar la Resolució de 5 de novembre de 2018, de la Direcció General del Servei Valencià d'Ocupació i Formació, per la qual es convoca per a la seua constitució una borsa d'ocupació temporal en aplicació del Decret 220/2017, de 29 de desembre, del Consell, pel qual es regula la borsa d'ocupació temporal de personal expert docent i s'aproven les bases del procediment de selecció i nomenament per a la realització d'accions formatives en les quals participe el Servei Valencià d'Ocupació i Formació per a les famílies professionals d'Energia i Aigua i Fusta, Moble i Suro.  
  
El 14 de juny de 2019 (DOGV 8570) es va publicar la Resolució de 29 de maig de 2019, de la Direcció General de LABORA Servei Valencià d'Ocupació i Formació, per la qual es convoca per a la seua constitució una borsa d'ocupació temporal en aplicació del Decret 220/2017, de 29 de desembre, del Consell, pel qual es regula la borsa d'ocupació temporal de personal expert docent i s'aproven les bases del procediment de selecció i nomenament per a la realització d'accions formatives en les quals participe el Servei Valencià d'Ocupació i Formació per a les famílies professionals d'Informàtica i Comunicacions, Transport i Manteniment de Vehicles i Vidre i Ceràmica.  
  
El 14 d'octubre de 2020 (DOGV 8927) es va publicar la Resolució de 14 d'octubre de 2020, de la Direcció General de LABORA Servei Valencià d'Ocupació i Formació, per la qual es convoca per a la seua constitució una borsa d'ocupació temporal en aplicació del Decret 220/2017, de 29 de desembre, del Consell, pel qual es regula la borsa d'ocupació temporal de personal expert docent i s'aproven les bases del procediment de selecció i nomenament per a la realització d'accions formatives en les quals participe el Servei Valencià d'Ocupació i Formació per a les famílies professionals d'Edificació i Obra Civil, Seguretat i Medi Ambient i Serveis Socioculturals i a la Comunitat.  
  
El 4 de gener de 2021 (DOGV 9249) es va publicar la Resolució de 22 de desembre, de la Direcció General de LABORA Servei Valencià d'Ocupació i Formació, per la qual es convoca per a la seua constitució una borsa d'ocupació temporal en aplicació del Decret 220/2017, de 29 de desembre, del Consell, pel qual es regula la borsa d'ocupació temporal de personal expert docent i s'aproven les bases del procediment de selecció i nomenament per a la realització d'accions formatives en les quals participe el Servei Valencià d'Ocupació i Formació per a les famílies professionals de Comerç i Màrqueting, Formació Complementària i Serveis Socioculturals i a la Comunitat.  
Atés que la implementació d'aquest procediment de selecció és progressiva, encara hi ha famílies professionals la resolució de convocatòria de les quals de borsa d'ocupació temporal està pendent de publicar-se. Per tant, aquesta resolució es dicta a fi d'executar la programació de les accions formatives ja planificades per a l'exercici 2022 i les que es planifiquen en l'exercici següent, no deixant sense regulació aquesta matèria i, conseqüentment, no fent un desistiment en l'exercici de les funcions pròpies de LABORA, Servei Valencià d'Ocupació i Formació, l'execució de les quals correspon a la Direcció General d'Ocupació i Formació a través dels seus centres.  
Així mateix, aquesta resolució també serà aplicable en el cas de no disposar de persones candidates en la borsa d'una especialitat determinada, bé perquè en convocar-se l'especialitat no es va poder constituir aquesta per falta de persones candidates que compliren les condicions o bé perquè tot el personal que constitueix aquesta ja estiguera treballant en un Centre Labora Formació o CIPFP mitjançant nomenament interí o per qualsevol altra causa prevista en la disposició addicional sisena del Decret 220/2017, de 29 de desembre.  
Per això, segons les competències que en matèria de formació professional ocupacional i contínua s'atribueixen al conseller d'Economia Sostenible, Sectors Productius, Comerç i Treball en virtut del Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors Productius, Comerç i Treball, resolc:  
  
Primer. Objecte  
L'objecte de la present resolució és regular el règim de selecció i designació de personal expert docent, en aquelles especialitats formatives per a les quals encara no existisca creació de borsa en els centres LABORA Formació i CIPFP titularitat de la Generalitat Valenciana, així com per a l'aplicació de la disposició transitòria segona «règim transitori» del Decret 220/2017 i modificar l'annex I de la Resolució d'1 de març de 2019 en aquelles especialitats que hagen estat baixa en el Fitxer d'Especialitats del SEPE, que s'acompanya com a annex I d'aquesta resolució.  
  
Segon. Iniciació del procediment de selecció d'experts docents  
  
1. D'acord amb el que s'estableix en el punt 1 de l'apartat dotzé de la Resolució d'1 de febrer de 2007, el LABORA Formació o CIPFP titularitat de la Generalitat Valenciana que programe una acció formativa sol·licitarà al Servei de Centres de Formació Professional per a l'Ocupació, dependent de la Subdirecció General de Formació Professional per a l'Ocupació, que es designe una persona experta docent per a la seua impartició.  
2. Aquest servei facilitarà la persona docent que corresponga segons l'ordre de prelació establit en el corresponent llistat o, en el seu cas, notificarà per escrit l'absència d'aquesta quan no conste cap disponible o bé perquè aquella estiga esgotada, així com quan no figure l'acció formativa programada entre les especialitats del fitxer.  
3. En absència de personal expert docent disponible, el Servei de Centres de Formació Professional per a l'Ocupació dirigirà autorització expressa al LABORA Formació o CIPFP titularitat de la Generalitat Valenciana, que tinga encomanada la iniciació del procediment per a la tramitació d'ofertes de l'especialitat programada, que presentarà oferta d'ocupació signada per la persona que ostente la direcció, en l'ESPAI LABORA de la seua província establit a aquest efecte en l'annex II de la present resolució, i caldrà ajustar aquella als requisits mínims del perfil del certificat de professionalitat o programa formatiu del Fitxer d'Especialitats Formatives del SEPE. Aquest ESPAI LABORA en què s'ha presentat oferta d'ocupació donarà trasllat a la resta d'ESPAIS LABORA de la província de la presentació d'aquesta, amb la finalitat que puguen recollir les sol·licituds que presenten les persones interessades que s'ajusten als requisits mínims del perfil requerit.  
4. En la formalització de l'oferta d'ocupació, model d'oferta INS0043E que figura en l'annex III, hauran de tindre's en compte les prescripcions següents:  
  
A) Condicions de treball:  
En la pàgina 2, el punt 3 «Ocupacions», de l'encasellat T, denominat «Condicions de Treball», s'haurà de fer constar l'ocupació de «formador de formació per a l'ocupació (abans formadors de formació ocupacional no reglada), amb codi 73983126». Al costat d'aquesta, en la casella corresponent a l?«experiència en mesos», es farà constar un mínim d'un mes.  
L'altra o altres ocupacions, seran algunes de les que apareixen en el llistat d'ocupacions amb Codi Nacional d'Ocupacions (CNO) i que hauran de tindre correlació amb l'especialitat formativa que es vol impartir.  
  
Com a eina informativa interna per a l'obtenció dels codis i ocupacions, els centres de formació disposen de taules a les quals es podrà accedir mitjançant la següent ruta en la Web de LABORA:  
  
«Busco Formación--Estoy desempleado--Programación cursos--Labora Formación--Personal docente--Apartado B, contratación de personal docente--Relación entre especialidades formativas y CNOs.»  
En tot cas, la persona que ostente la direcció del LABORA FORMACIÓ o CIPFP titularitat de la Generalitat Valenciana que tinga encomanada la tramitació d'ofertes de l'especialitat programada, en col·laboració amb la persona que ostente la direcció de l'ESPAI LABORA, haurà d'assegurar-se que els requisits mínims de l'oferta no són de caràcter genèric, sinó que s'ajusten al perfil de l'especialitat a impartir i, en cas contrari, caldrà determinar en l'oferta d'ocupació les ocupacions més adequades a l'especialitat.  
En el punt b.2, «Condicions econòmiques», s'emplenarà la retribució econòmica, que serà l'equiparable als llocs de treball classificats en el cos A2-07, amb complement de destinació 20 i complement específic E030.  
  
B) Requisits generals:  
En el punt 1, «Requisits», de l'encasellat R, denominat «Requisits Generals», de la pàgina 2 del model citat abans, no s'emplenarà la casella «situació laboral».  
  
C) Àmbit de cerca:  
En el punt 3 «àmbit de cerca» de l'encasellat i pàgina esmentats en la lletra B), es farà constar el de la província en la qual s'haja programat el curs.  
  
D) Requisit metodològic:  
Serà l'ESPAI LABORA, en col·laboració amb el LABORA Formació o CIPFP titularitat de la Generalitat Valenciana, que gestiona l'oferta, el que incorporarà en els apartats de l'encasellat que corresponga el requisit metodològic, d'acord amb l'especificat en l'annex V de la present resolució.  
  
Tercer. Fase de sondeig en l'ESPAI LABORA i de presentació de sol·licituds  
1. L'ESPAI LABORA de la província en què es trobe el LABORA Formació o CIPFP titularitat de la Generalitat Valenciana que ha cursat l'oferta, assenyalat en l'annex II, realitzarà un sondeig en el seu àmbit provincial i generarà un llistat per cadascuna de les especialitats oferides. D'aquest llistat es traslladaran al LABORA Formació o CIPFP titularitat de la Generalitat Valenciana, preferentment les primeres 20 persones candidates obtingudes, o la totalitat de candidatures en el cas de no assolir el nombre de 20 persones.  
2. Durant els 5 dies hàbils següents al registre de l'oferta d'ocupació, qualsevol persona inscrita com a demandant d'ocupació, en un ESPAI LABORA de la província en què es trobe el LABORA Formació o CIPFP titularitat de la Generalitat Valenciana que ha cursat l'oferta, interessada a participar en el procés de preselecció d'aquesta oferta d'ocupació en concret, i que segons la seua inscripció complisca amb els requisits que s'indicaran en la corresponent oferta, podrà sol·licitar la seua inclusió en el procés selectiu. A aquest efecte es personarà o demanarà cita en l'ESPAI LABORA on estiga inscrita, i presentarà el document de sol·licitud en el qual indicarà l'oferta en què estiga interessada, segons el model que consta com a annex IV.  
No s'admetrà cap candidatura que es postule sense seguir el procediment ací descrit o fora del termini establit.  
3. Finalitzat el termini indicat, els ESPAI LABORA que realitzen el sondeig i els que reben sol·licituds, traslladaran, per correu electrònic, al LABORA Formació o CIPFP titularitat de la Generalitat Valenciana que ha cursat l'oferta, un llistat en el qual figuraran les persones sondejades i les que, complint els requisits, s'hagen personat i postulat com a candidates.  
4. En els supòsits en els quals la suma del nombre de persones resultants del sondeig i de les sol·licituds presentades haja llançat un nombre de candidates inferior a l'assenyalat en el punt resolutiu tercer punt 1, el LABORA Formació o CIPFP titularitat de la Generalitat Valenciana corresponent, en cas de considerar-ho necessari, podrà sol·licitar persones candidates als ESPAI LABORA mitjançant la realització, si escau, de nous sondejos en idèntics termes i nova obertura de termini de sol·licituds.  
  
Quart. Presentació de documentació per les persones candidates  
Finalitzada la fase de sondeig i presentació de sol·licituds, el LABORA Formació o CIPFP titularitat de la Generalitat Valenciana requerirà les persones candidates preseleccionades del sondeig i les postulades perquè en el termini de 5 dies hàbils presenten, preferentment en el registre d'entrada del mateix centre i dirigit a aquest, el document emplenat d'autobaremació que consta en l'annex VII d'aquesta resolució, així com els documents acreditatius a aquesta. Els criteris de baremació seran els que figuren en annex VIII.  
En el cas que les persones candidates presenten l'esmentat document d'autobaremació i la documentació acreditativa a què es refereix el paràgraf anterior, en qualsevol dels llocs previstos en l'apartat 4 de l'article 16 de la Llei 39/2015, d'1 d'octubre, del procediment administratiu comú de les administracions públiques, hauran de comunicar-ho per qualsevol mitjà al LABORA FORMACIÓ o CIPFP titularitat de la Generalitat Valenciana que haja efectuat el requeriment.  
  
Únicament es tindran en compte per a la seua valoració, els mèrits al·legats i documentats pels aspirants, que hagen sigut adquirits amb anterioritat a la data en què l'oferta d'ocupació haja tingut entrada en el registre de l'ESPAI LABORA corresponent.  
No es consideraran computables com a mèrits aquella experiència professional, docent o de formació, presa en consideració per a l'acreditació del compliment dels requisits necessaris per a causar alta en el sistema de personal expert docent, sense perjudici que puguen valorar-se altres titulacions i o acreditacions, d'entre les que se citen en el punt 2.A dels annexos VII i VIII d'aquesta Resolució i conforme als criteris establits per a cadascuna d'aquestes.  
  
Cinqué. Requisits de les persones candidates  
1. En el cas que el procediment de selecció tinga per objecte la cobertura de llocs docents per a la impartició d'especialitats formatives corresponents a certificats de professionalitat, les persones aspirants per a ser seleccionades hauran de complir, si més no, els requisits que per al personal formador s'estableixen, amb caràcter general, en el Reial decret 34/2008, de 18 de gener, que regula aquesta matèria, a més d'aquells altres que de manera específica s'incloguen en el reial decret regulador del certificat de professionalitat publicat.  
  
2. Tractant-se d'un procediment de selecció, destinat a la provisió de llocs docents amb el propòsit d'impartir especialitats formatives no corresponents a certificats de professionalitat, podran ser seleccionades aquelles candidatures el perfil de les quals s'ajuste als requisits mínims del personal docent establits en el Fitxer d'Especialitats Formatives, que contindrà tota l'oferta formativa desenvolupada en el marc del Sistema de Formació Professional per a l'Ocupació en l'Àmbit Laboral, que es desenvoluparà i mantindrà permanentment actualitzat pel SEPE, d'acord amb el que es preveu en l'article 20.3 de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral.  
  
Sisé. Comissió de valoració  
1. Es crearà una comissió de valoració, a proposta de la persona que ostente la direcció del LABORA Formació o CIPFP titularitat de la Generalitat Valenciana que haja cursat la corresponent oferta, que contindrà el nom i cognoms dels seus membres i, la missió principal de la qual, consistirà a procedir a la baremació dels mèrits al·legats i documents presentats per les persones aspirants.  
2. El nomenament dels membres de la Comissió, correspondrà a la Direcció General d'Ocupació i Formació, que podrà delegar tal actuació en el Servei de Centres de Formació Professional per a l'Ocupació, la composició de la qual serà la següent:  
- Una persona que ostente la direcció del centre LABORA FORMACIÓ o CIPFP titularitat de la Generalitat Valenciana, que presidirà la comissió.  
- Una persona que ostente la capdalia d'estudis, que farà les funcions de secretari/a.  
- Una persona tècnica del centre.  
Així mateix, es designarà una persona suplent per cadascun dels membres de la Comissió.  
La seua composició tendirà a la paritat entre homes i dones.  
3. En els supòsits de vacant, absència o malaltia de la persona que ostente la direcció i del seu suplent, les funcions de la presidència seran exercides pel membre que ostente la direcció d'estudis del centre, inclosa la facultat de proposar al personal tècnic necessari per a completar la xifra de tres membres que, en tot cas, hauran d'existir en la comissió, així com els seus respectius suplents. Igualment, podrà atribuir les funcions de secretari/a a un dels restants membres.  
  
4. En aquelles especialitats formatives les peculiaritats de les quals així ho requerisquen, i a petició de la persona que ostente la presidència de la comissió de valoració, podrà participar en aquesta personal d'uns altres LABORA FORMACIÓ o CIPFP titularitat de la Generalitat Valenciana amb coneixement o experiència en aquestes especialitats. Així mateix, i amb la finalitat de prestar l'assessorament precís, es podrà requerir la presència de persones docents dels CIPFP i recórrer a personal col·laborador extern al LABORA, Servei Valencià d'Ocupació i Formació.  
En aquests casos, el nomenament es realitzarà conforme a l'assenyalat en l'apartat 2 anterior.  
  
Seté. Baremació de mèrits i criteris per a l'ordenació de les persones candidates  
1. La Comissió de Valoració disposarà d'un termini de 5 dies per a examinar i baremar la documentació aportada per les 15 persones candidates amb major puntuació en el document d'autobaremació i havent-se atorgat la corresponent puntuació a cadascun dels mèrits al·legats, es confeccionarà un llistat per cadascuna de les especialitats oferides, en el qual s'ordenarà aquestes persones de major a menor puntuació total obtinguda, o a la totalitat de persones aspirants en el cas de ser un nombre inferior, bé per la insuficiència de persones candidates o bé per no superar la nota de tall establida a conseqüència de la selecció de les 15 primeres persones candidates amb major puntuació en l'autobaremació.  
  
2. Quan es considere que el perfil d'alguna de les persones candidates per a completar el llistat de les 15 persones amb major puntuació és inadequat, la Comissió de Valoració del LABORA Formació o CIPFP titularitat de la Generalitat Valenciana corresponent haurà de justificar aquesta circumstància indicant els motius que concorren de manera individualitzada, emplenant el model normalitzat que s'acompanya a la present resolució com a annex VI per a cadascun d'aquests.  
  
3. En qualsevol moment del procediment en el qual es produïsca un empat entre dos o més aspirants, l'ordre de prioritat s'establirà entre ells d'acord amb els criteris següents:  
a) Tindrà preferència la persona candidata que haja obtingut major puntuació en l'apartat d'experiència professional.  
b) Si persisteix l'empat, es dirimirà a favor de qui haja obtingut major puntuació en l'apartat experiència docent.  
c) Si en aplicació dels anteriors criteris l'empat romanguera i aquest fora entre persones de diferent sexe, es decidirà a favor del sexe femení, sempre que estiga infrarepresentat dins del col·lectiu de persones que formen part del sondeig en l'especialitat formativa corresponent.  
  
4. Així mateix, es confeccionarà una relació d'aquelles persones aspirants que hagen sigut excloses de la llista corresponent, amb indicació expressa de les causes que han motivat tal decisió.  
5. Es considerarà suficient el nombre de candidats admesos del llistat provisional si aquest és superior en dos al nombre de cursos sol·licitats a impartir en aquella província.  
6. En aquells supòsits en què calga ampliar el nombre de candidats per no ser suficients i es tinguen més sol·licitants, es disposarà d'un termini de tres dies per a baremar els següents 10 candidats del llistat d'autobaremació i elaborar el nou llistat provisional. En el cas de disposar d'un nombre menor a 10 es baremaran els que reunisquen els requisits de l'oferta.  
7. La Comissió de Valoració estendrà acta del procés de selecció realitzat per a l'obtenció dels llistats de persones admeses i excloses que amb posterioritat es publicaran en la pàgina web de LABORA.  
  
  
Huité. Publicació de llistats i baremacions  
1. La comissió avaluadora donarà publicitat en la pàgina web de LABORA, del resultat de la valoració provisional de les persones candidates admeses amb major puntuació amb el detall de la puntuació obtinguda per cadascuna d'elles, així com de la relació provisional de les sol·licitants excloses per no reunir els requisits mínims, especificant les causes d'exclusió i concedint-se un termini de 5 dies hàbils, que comptaran a partir d'aquesta publicació, a fi que les persones candidates puguen presentar les reclamacions que estimen oportunes en relació amb la puntuació atorgada o amb els motius d'exclusió. No es computaran aquells documents que no hagen quedat especificats en l'aportació inicial i que per tant es consideraran com a nova aportació.  
  
Per a poder ser admeses, les persones candidates hauran d'obtindre un mínim de dos punts sumant el total dels obtinguts en aplicació dels mèrits computables (inclòs l'apartat d'entrevista) que s'assenyalen en el barem de personal expert docent que obra en l'annex VIII de la present resolució.  
2. Una vegada examinades les reclamacions presentades, la comissió de valoració es pronunciarà sobre la seua estimació o desestimació i, si és el cas, confeccionarà les relacions definitives de persones candidates incloses i excloses, d'acord amb els criteris que s'indiquen en el punt resolutiu precedent i les publicaran en la forma indicada en l'apartat anterior, entenent-se efectuat amb això el tràmit de notificació de la resolució de les al·legacions.  
Contra les relacions definitives de persones admeses i excloses, podrà interposar-se recurs d'alçada en el termini d'un mes a comptar des de la seua publicació en la pàgina web de LABORA davant la Direcció General d'Ocupació i Formació o bé davant la comissió de valoració que va dictar l'acte, que el remetrà a aquella. Tot això, de conformitat amb el que es disposa en els articles 112, 115, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
3. Els llistats resultants d'aquest procés seran remesos al Servei de Centres de Formació Professional per a l'Ocupació, que s'encarregarà d'atendre les sol·licituds de designació de personal expert docent formulades pels centres de formació, així com de la gestió d'aquelles, mentre no existisca borsa. Aquests llistats serviran per a tots els cursos de les especialitats formatives que se celebren durant els anys 2022 i 2023 en cada província, en els quals el personal docent haja sigut seleccionat a través del procediment establit en aquesta resolució.  
  
  
Nové. Procediment per a la designació de persones candidates  
1. El LABORA FORMACIÓ o CIPFP titularitat de la Generalitat Valenciana que necessite una persona formadora per a la impartició de l'especialitat de què es tracte, sol·licitarà al Servei de Centres de Formació Professional per a l'Ocupació la designació de la persona candidata que corresponga per ordre de puntuació en la llista de l'especialitat del corresponent àmbit provincial.  
2. El Servei de Centres de Formació Professional per a l'Ocupació comunicarà telefònicament i/o mitjançant comunicació electrònica a la persona candidata la proposta de contractació, la qual disposarà de dos dies hàbils per a acceptar-la o rebutjar-la.  
Tal decisió, la manifestació de la qual podrà realitzar-se en aquella primera comunicació, haurà de formalitzar-se utilitzant el seu correu electrònic, sense perjudici de servir-se de qualsevol dels mitjans previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
A l'efecte de comunicacions, en la fase corresponent al requeriment de documentació a les persones candidates per a la seua baremació, se'ls sol·licitarà autorització expressa per a practicar les que escaiga utilitzant el correu electrònic i relacionant-se en endavant per aquesta via amb aquelles que manifesten el seu consentiment.  
3. Havent-se esgotat el llistat provincial corresponent a l'especialitat de crida i existint personal formador de la mateixa especialitat en una altra o altres províncies, amb caràcter extraordinari, abans d'iniciar novament el procediment de selecció de personal expert docent assenyalat en el punt resolutiu segon d'aquesta resolució, el Servei de Centres de Formació Professional per a l'Ocupació, amb consulta prèvia amb els centres que pogueren veure's afectats, podrà acudir a aquells llistats d'altres províncies per a designar persones docents disponibles, sempre que amb això no es perjudiquen les necessitats de personal formador d'aquelles.  
4. Quan havent-se cursat pels LABORA Formació o CIPFP titularitat de la Generalitat Valenciana diverses peticions de designació de personal formador i per l'ordre de prelació corresponga a una mateixa persona docent impartir simultàniament més d'una especialitat o mòdul formatiu, serà aquesta qui optarà per l'acció formativa que desitja impartir, considerant-se causa justificada de renúncia el rebuig a la resta de llocs de treball oferits i en conseqüència, serà desactivada en els llistats corresponents en els termes previstos en el punt resolutiu següent, excepte quan en un dels llistats de les diferents especialitats siga candidata única; en aquest cas, la designació es realitzarà pel Servei de Centres de Formació Professional per a l'Ocupació per tal de portar a bon terme la programació.  
5. En el cas que cap persona candidata acceptara l'oferta d'impartició, es disposarà de 3 dies per a baremar les següents 10 persones candidates amb major puntuació del llistat de sol·licituds presentades, segons el document d'autobaremació, fins a esgotar la totalitat de candidatures. Una vegada esgotades les candidatures es podrà procedir a repetir el procediment establit i obtindre un segon llistat i es realitzarà la crida al personal docent d'aquest segon llistat. Completada la crida de personal del segon llistat, si persisteix l'absència de personal docent, es podrà reiniciar la crida al personal integrant del primer llistat, o en el seu cas, baremar les següents 10 persones candidates, i així successivament.  
  
6. La crida a les persones expertes docents de qualsevol llistat podrà iniciar-se amb un mes d'antelació a la previsió d'inici dels cursos, amb la finalitat de disposar del temps suficient per a dur a terme la proposta de contractació i tot el procediment administratiu necessari per a aquesta, mantenint la prelació de les persones candidates disponibles en el moment de la crida.  
  
Desé. Activació i desactivació en la llista de la persona experta docent  
  
1. Acceptada l'oferta de contractació i durant la seua vigència, la persona formadora contractada quedarà desactivada de tots els llistats en els quals es trobe incorporada, la qual cosa suposarà que no podrà rebre ni acceptar altres possibles propostes de contractació a les quals poguera concórrer i es reactivarà de nou en el mateix ordre que ocupava en aquells llistats, una vegada finalitzat el contracte.  
2. El contracte s'efectuarà pel temps establit per a la impartició de l'acció formativa de què es tracte. No obstant l'anterior, el Servei de Centres de Formació Professional per a l'Ocupació, amb proposta prèvia de la persona que ostente la direcció del LABORA Formació o CIPFP titularitat de la Generalitat Valenciana d'impartició, podrà incrementar-se la duració fins a un 10 % del període previst, a fi de preveure les fases de preparació i finalització o conclusió de l'acció formativa i, si és el cas, el temps de dedicació a la cerca d'empreses per a la formació en centres de treball (FCT) o realització de les pràctiques professionals no laborals (PPNL) de l'alumnat.  
  
De la mateixa manera, pel Servei de Centres de Formació Professional per a l'Ocupació, el temps d'impartició de les accions formatives podrà incrementar-se en les hores necessàries si es produïra qualsevol situació excepcional que requerisca la realització de tasques no lectives necessàries per a poder continuar amb les hores estipulades de docència.  
  
  
Onzé. Renúncia al lloc de treball oferit  
1. El personal expert docent integrant dels llistats hauran d'acceptar les ofertes que els formule el Servei de Centres de Formació Professional per a l'Ocupació.  
2. La renúncia injustificada als llocs de treball oferits i la manca de resposta de la persona experta docent a l'oferta de contractació en el termini de dos dies hàbils, a comptar des de l'endemà de la comunicació de la proposta de contractació, suposarà la incorporació en l'últim lloc del llistat o llistats en els quals apareguera.  
La manca de presa de possessió del lloc oferit, i l'abandó del curs, encara que el motiu fora la incorporació a una altra oferta laboral, suposarà la baixa immediata del corresponent llistat.  
3. Es considerarà causa justificada de renúncia als llocs de treball oferits, que haurà de ser apreciada pel Servei de Centres de Formació Professional per a l'Ocupació, les següents:  
a) Trobar-se en situació d'incapacitat temporal.  
b) Estar gaudint de maternitat o paternitat o trobar-se en alguna de les situacions de risc durant l'embaràs o la lactància natural, de conformitat amb el que s'estableix en els capítols VI, VII, VIII i IX del títol II del text refós de la llei general de la Seguretat Social, aprovat pel Reial decret legislatiu 8/2015, de 30 d'octubre.  
c) El compliment d'un deure públic inexcusable, que resulte incompatible amb l'acompliment de les seues funcions.  
d) Causa de força major o cas fortuït, que impedisca l'acompliment de les tasques pròpies del lloc oferit.  
e) Estar donada d'alta com a persona treballadora per compte propi o tindre una relació laboral per compte d'altri en vigor, quan això supose la impossibilitat d'exercir les funcions pròpies del lloc per incompatibilitat.  
f) Atenció a un familiar que es tinga a càrrec, fins al segon grau de consanguinitat o afinitat que, per raons d'edat, accident o malaltia, no puga valdre's per si mateix i no exercisca una activitat retribuïda.  
  
g) Que l'especialitat que s'haja d'impartir es realitze en província diferent de la de la seua residència.  
h) Qualssevol altres causes d'origen legal o material que impossibiliten objectivament l'efectiva realització del lloc de treball i no tinguen el seu origen en un dret d'opció de la persona experta docent.  
En aquests supòsits la persona experta docent serà desactivada de totes les llistes en les quals es trobe incorporada, fins que es produïsca el cessament de les causes que van motivar tal situació, que hauran de ser comunicades al Servei de Centres de Formació Professional per a l'Ocupació, en el termini de 10 dies hàbils des de la seua desaparició, moment des del qual se la tornarà a activar i s'incorporarà en l'ordre de puntuació que ocupava en aquelles.  
4. Mentre no es produïsca la signatura del contracte i, en absència de relació contractual vigent, les persones docents no tindran accés com a tals a les instal·lacions del LABORA Formació o CIPFP titularitat de la Generalitat Valenciana corresponent.  
5. La contractació de personal docent per a la impartició de qualsevol especialitat o mòdul formatiu a través d'aquest procediment no suposarà la seua incorporació automàtica al fitxer de personal expert docent vigent o que, en el seu cas, poguera crear-se, sense perjudici que això siga procedent mitjançant el compliment dels tràmits i condicions previstos en la disposició de caràcter general que ho regule.  
  
Dotzé. Actualització i publicació dels llistats de personal formador  
  
Les designacions de persones expertes docents per a la impartició de les respectives accions formatives, així com qualsevol altra incidència que done lloc, conforme al que s'estableix en les disposicions contingudes en la present resolució, a l'activació o desactivació del personal formador en les respectives llistes, produiran la seua actualització automàtica que serà duta a terme pel Servei de Centres de Formació Professional per a l'Ocupació.  
  
Tretzé. Naturalesa de la contractació  
1. Atés el caràcter conjuntural que posseeix la programació de la formació per a l'ocupació en els LABORA Formació o CIPFP titularitat de la Generalitat Valenciana, així com dels CIPFP titularitat de la Conselleria d'Educació, que queda patent a través de la variabilitat que aquesta programació experimenta, com a resultat del procés de detecció de necessitats que periòdicament es realitza per part de la Direcció General d'Ocupació i Formació, és per això que es considera idònia la subscripció de contractes laborals temporals amb el personal formador seleccionat mitjançant el procediment ací regulat per a la impartició d'aquesta modalitat de formació.  
Així mateix, i d'acord amb el que es preveu en el punt resolutiu primer, l'objecte d'aquesta resolució és articular el règim complementari de contractació del personal expert docent, la qual cosa incideix novament en la idoneïtat de la contractació temporal per part de LABORA per a la impartició de cursos de formació professional en els centres de formació de titularitat de la Generalitat.  
2. La contractació es realitzarà a jornada completa, amb la finalitat que el personal expert docent contractat realitze les funcions següents:  
  
a) Programar, impartir, tutoritzar i avaluar accions formatives incloses en la programació dels Centres LABORA Formació o Centre Integrat Públic de Formació Professional, titularitat de la Generalitat Valenciana, bé en la modalitat presencial, bé en la modalitat teleformació.  
  
b) Elaborar i/o supervisar l'elaboració de materials i recursos didàctics per a la formació.  
c) Vigilar que els espais en els quals es desenvolupa la formació mantinguen les seues instal·lacions i equipament a punt de ser utilitzats.  
d) Assessorar sobre la compra de material, equipament i maquinària necessària per al desenvolupament de les accions formatives.  
e) Col·laborar en la selecció de l'alumnat.  
f) Interaccionar amb empreses de la seua especialitat amb les quals poder acordar la realització de pràctiques professionals no laborals.  
g) Informar i/o assessorar l'alumnat sobre els itineraris formatius i les eixides professionals que ofereix el mercat laboral en la seua especialitat.  
h) Impulsar, de manera permanent, la qualitat de la formació i l'actualització didàctica.  
i) Qualsevol altra inherent a la condició de formador.  
  
Catorzé. Protecció de dades personals  
L'ús de les dades subministrades a LABORA, Servei Valencià d'Ocupació i Formació per les persones candidates i el personal expert docent estarà sotmés a la normativa vigent sobre protecció de dades de caràcter personal i la de seguretat de la informació de la Generalitat.  
  
  
Quinzé. Retribució  
1. Les retribucions al personal expert docent es calcularan d'acord amb el que es disposa en el text articulat de l'II Conveni col·lectiu per al personal laboral al servei de l'Administració de la Generalitat Valenciana, publicat en el Diari Oficial de la Generalitat Valenciana núm. 2.527, de data 12 de juny de 1995, mitjançant la Resolució de 31 de maig de 1995, del director general de Treball, per la qual es disposa el registre i publicació de l'esmentat conveni col·lectiu, en aplicació de les taules retributives aplicables al personal al servei de l'Administració de la Generalitat Valenciana, publicades en la corresponent llei de pressupostos de la Generalitat, vigent en el moment de la formalització del contracte, per als llocs de treball classificats en el cos A2-07, amb complement de destinació 20 i complement específic E030.  
  
2. Es deixen sense efecte les resolucions i altres actes dictats amb anterioritat per les diverses autoritats competents per a això, en relació amb el càlcul de la retribució del personal expert docent.  
Contra el present acte, que posa fi a la via administrativa, podran les persones interessades interposar recurs contenciós administratiu en el termini de dos mesos, a comptar des de l'endemà de la seua publicació, davant del jutjat contenciós administratiu competent, d'acord amb el que es preveu en els articles 8.3, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, recurs de reposició davant d'aquest mateix òrgan en el termini d'un mes, computat en els termes ja dits, segons el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, tot això sense perjudici que es puga interposar qualsevol altre recurs que s'estime procedent.  
  
València, 11 de març de 2022.- El conseller d'Economia Sostenible, Sectors Productius, Comerç i Treball: Rafael Climent González.  
  
ANNEX II  
Espais Labora que realitzen els sondejos provincials   
de personal expert docent  
  
- Alacant: Espai Labora Sant Joan Bosco. Carrer Sant Joan Bosco, 15. 03662 Alacant.  
- Castelló: Espai Labora Historiador Viciana. Carrer Historiador Viciana, 8. 12100 Castelló de la Plana.  
- València: Espai Labora Arts Gràfiques. Carrer Arts Gràfiques, 3. 46790 València.  
  
ANNEX V  
ANNEX RELATIU AL REQUISIT METODOLÒGIC  
  
PER A L'OFERTA D'ÚS DEL CURS:\_\_\_\_\_\_\_\_\_\_\_\_\_\_\_ - \_\_\_\_\_\_  
  
El present annex completa oferta genèrica i especifica els requisits que ha de complir el personal candidat per a acreditar la competència docent. El personal docent del curs, conformement al que es disposa en l'article 13 del Reial decret 34/2008, de 18 de gener, (actualitzat pel RD 1675/2010 i pel RD 189/2013) pel qual es regulen els certificats de professionalitat, haurà d'acreditar estar en possessió del certificat de professionalitat de personal formador ocupacional o el de docència de la formació professional per a l'ocupació excepte que complisquen un d'aquests requisits.  
1. Estar en possessió de les titulacions universitàries oficials de llicenciat en Pedagogia, Psicopedagogia o mestratge en qualsevol de les seues especialitats, d'un títol universitari de graduat en l'àmbit de la psicologia o de la pedagogia o d'un títol universitari oficial de postgrau en els citats àmbits.  
2. Estar en possessió del Certificat d'Adaptació Pedagògica (CAP), o dels títols professionals d'Especialització Didàctica i Certificat de Qualificació Pedagògica.  
3. Estar en possessió del màster universitari habilitant per a l'exercici de les professions regulades de professor de l'ESO, de Batxillerat, de Formació Professional i escoles oficials d'idiomes.  
4. Acreditar experiència docent contrastada d'almenys 600 hores en els últims 10 anys.  
  
  
ANNEX VI  
  
Reunida la Comissió de Valoració a l'efecte de seleccionar el personal expert docent per a la impartició de l'especialitat \_\_\_\_\_\_\_\_\_\_\_ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ a la província de \_\_\_\_\_\_\_\_\_\_\_\_\_\_ i examinat el llistat de les persones demandants d'ocupació remesa pel Espai Labora de \_\_\_\_\_\_\_\_\_\_\_\_\_\_\_\_\_\_\_\_\_, com a resultat del sondeig realitzat s'observa que el personal candidat que se cita és inadequat per a la impartició d'aquesta especialitat, tot això, sobre la base dels motius que se citen a continuació:  
  
DNI COGNOMS NOM  
   
  
  
  
MOTIU  
   
   
   
   
   
   
   
   
  
  
A.........................,...... de........................... de.......  
  
La persona titular de la presidència de la Comissió de Valoració  
  
Signatura.................................. La persona titular   
de la capdalia d'Estudis  
  
Signatura..........  
El tècnic o tècnica   
de la Comissió de Valoració  
  
Signatura.....................................................   
  
  
  
  
ANNEX VIII  
Criteris per a la baremació de mèrits del personal expert docent  
  
No es considerarà computable com a mèrit aquella experiència professional, docent o de formació, presa en consideració per a l'acreditació del compliment dels requisits necessaris per a causar alta en el sistema de personal expert docent, sense perjudici que puguen valorar-se altres titulacions i o acreditacions, d'entre les que se citen en el punt 2.A de l'apartat 2 del present annex i conforme als criteris establits per a cadascuna d'aquestes.  
  
1. EXPERIÈNCIA PROFESSIONAL I DOCENT (Fins a un màxim de 5,5 punts)  
1.A. Experiència professional adquirida en els últims 5 anys. (fins a un màxim de 2,5 punts)\*  
a) per dia complet:................ 0,0020 punts  
\* Es considerarà com a tal aquella experiència que es corresponga directament amb les realitzacions professionals o capacitats recollides en les corresponents unitats de competència a què s'associe la formació específica de l'especialitat. A aquests efectes es prendrà com a referència allò que s'estableix en els corresponents certificats de professionalitat; en absència d'aquests i de qualificació professional, amb les capacitats pròpies de l'especialitat conforme la classificació nacional d'ocupacions utilitzat pel Sistema d'Informació dels Serveis Públics d'Ocupació.  
En els supòsits de jornada parcial es computarà de conformitat amb el nombre de dies cotitzats complets consignats en l'informe de vida laboral emés per la Tresoreria General de la Seguretat Social.  
En cap cas serà computable com a mèrit l'experiència professional que no done lloc a la seua inclusió en la corresponent certificació de la Tresoreria de la SS, de l'Institut Social de la Marina o de la mutualitat a la qual estigueren afiliats o afiliades, a excepció de personal voluntari i becari.  
1. B. Experiència docent en l'àmbit de l'àrea professional (fins a un màxim de 3 punts) \*  
b.1) per cada hora impartida en cursos de formació per a l'ocupació.: 0,0015 punts  
b.2) per cada dia treballat en l'àmbit de la formació professional del sistema educatiu de formació professional per a l'ocupació en alternança: 0,0032 punts.  
\* Aquesta experiència es valorarà en l'àmbit de l'àrea professional associada a l'especialitat formativa tant dins de l'àmbit de la formació professional del sistema educatiu com del subsistema de formació professional per a l'ocupació.  
En cap cas serà computable com a mèrit l'experiència docent que no done lloc a la seua inclusió en la corresponent certificació de la Tresoreria General de la Seguretat Social, de l'Institut Social de la Marina o de la Mutualitat a la qual estigueren afiliats, a excepció del personal voluntari o becari.  
  
2. FORMACIÓ (Fins a un màxim de 3 punts)  
2.A. Titulació i/o acreditació (màxim 1 punt)  
a.1) Titulació de formació professional, arts plàstiques i disseny i esportistes de grau superior i equivalents; títols propis universitaris de duració igual o superior a 2 anys... 0,25 punts.  
a.2) Titulació corresponent a graus universitaris de 240 crèdits ECTS, diplomats universitaris, títols propis universitaris d'expert o especialista i similars... 0,50 punts.  
a.3) Titulacions corresponents a graus universitaris de més de 240 crèdits ECTS llicenciats, especialitats en ciències de la salut pel sistema de residència, i similars, i ensenyaments de màsters universitaris de fins a 60 crèdits ECTS o 1.500 hores... 0,75 punts.  
a.4) Títols corresponents a doctorat i ensenyaments de màsters universitaris de més de 60 crèdits ECTS o més de 1.500 hores... 1 punt.  
  
  
2.B. Formació directament relacionada amb l'especialitat (màxim 1 punt)  
b.1) Cursos de contingut directament relacionat amb l'especialitat i finalitzats en la data de presentació de la sol·licitud amb una duració mínima de 15 hores... 0,0010 punts/hora.  
b.2) Titularitat del carnet o acreditació professional, l'obtenció de la qual habilita l'especialitat a impartir: 0,5 punts.  
  
2.C. Formació complementària (fins a un màxim de 0,5 punts).  
c) Cursos d'almenys 50 hores de duració el contingut dels quals siga complementari de l'especialitat i finalitzats en la data de presentació de la sol·licitud: 0,0005 punts/hora.  
\* Per estar en possessió de diplomes o certificats expedits per entitats o organismes públics, per entitats que hagen impartit la formació per delegació d'aquests, o entitats privades habilitades per a això, corresponents a cursos de formació professional amb aprofitament, el contingut dels quals siga complementari de l'especialitat i finalitzats en la data de presentació de la sol·licitud. A aquests efectes, es consideraran matèries complementàries, llevat que constituïsquen la competència essencial de l'especialitat, les següents:  
- Igualtat de gènere.  
- Emprenedoria i autoocupació de caràcter general o en el sector de referència de l'especialitat.  
- Sostenibilitat ambiental.  
- Economia social.  
- Tecnologies de la informació i comunicació.  
- Prevenció de riscos professionals.  
- Habilitats socioprofessionals i orientació laboral.  
- Metodologia didàctica.  
  
2.D. Valencià (fins a un màxim de 0,5 punts)  
d.1) Certificat de coneixements oral: 0,10 punts  
d.2) Certificat de grau elemental: 0,20 punts  
d.3) Certificat de grau mitjà: 0,30 punts  
d.4) Certificat de grau superior: 0,50 punts  
\* Només es computarà el certificat de major nivell  
  
3. ENTREVISTA (Fins a un màxim de 1,5 punts)  
Es valoraran els aspectes següents:  
3.1) Actitud cap al lloc: 0,3 punts  
3.2) Coneixement del programa i el maneig de l'equipament: 0,3 punts  
3.3) Iniciatives d'inserció de l'alumnat: 0,3 punts  
3.4) Metodologia que utilitzaria i avaluació de l'alumnat (coneixements i actituds): 0,4 punts  
3.5) Iniciatives de seguretat i salut laboral: 0,2 punts